Nikolajus Dmitrijevas

Nikolajus Dmitrijevas (, 1837 m. balandžio 13 d., Nižnij Novgorodas, Rusijos imperija – 1898 m. gegužės 3 d. Sankt Peterburgas, Rusijos imperija) – rusų žanro tapytojas, Sankt Peterburgo dailės akademijos batalinės tapybos profesorius, grafikas, akademikas, Keturiolikos maišto dalyvis, vienas iš „Dailininkų artelės“ įkūrėjų.

Norėdamas save atskirti nuo kitų dailininkų su pavarde „Dmitrijevas“, Nikolajus prie savo pavardės pridūrė epitetą „Orienburskis“.

Biografija 

Nikolajus Dmitrijevas gimė 1837 m. balandžio 13 d. Nižnij Novgorode, Rusijos imperijoje. Pradinį išsilavinimą gavo tėvų namuose, vėliau įstojo ir baigė Ufos gubernijos gimnaziją. Persikėlus jo šeimai gyventi į Sankt Peterburgą, Nikolajus Dmitrijevas ruošėsi tapti junkeriu, tačiau patarus tuo metu žinomam dailininkui Vasilijui Šebujevui, ėmė lankyti Sankt Peterburgo dailės akademijos klases. Mokėsi Fiodoro Bruni klasėje. Dailės akademijoje už pasiekimus piešime ir tapyboje buvo apdovanotas keturiais mažaisiais ir vienu didžiuoju sidabro medaliais. 1860 m. pelnė mažąjį aukso medalį už nutapytą pagal programą paveikslą „Olimpinės žaidynės”. Per kitus dvejus metus nutapė paveikslus “Didžioji kunigaikštienė Sofija Vytautaitė didžiojo kunigaikščio Vasilijaus II Tamsiojo vestuvėse” ir „Šaulių maištas”, tačiau nei už vieną šių paveikslų negavo apdovanojimo.

1863 m. lapkričio 9 d. Dmitrijevas dalyvavo Dailės akademijos keturiolikos studentų, kurie atsisakė dalyvauti konkurse dėl didžiojo aukso medalio, maište. Konkursas buvo skirtas Dailės akademijos 100-osioms gyvavimo metinėms. Nuo 1863 m. iki 1871 m. Dmitrijevas buvo Sankt Peterburgo dailininkų artelės, kuriai vadovavo Ivanas Kramskojus, nariu.

1868 m. Dmitrijevo paveikslas „Nuskendęs kaime“ (paveikslas saugomas Rusijos nacionaliniame muziejuje) jam pelnė akademiko vardą. 1869 m. Nikolajus Dmitrijevas lydėjo didįjį kunigaikštį Nikolajų Nikolajevičių Vyresnįjį kelionėje į Kaukazą ir į Charkovo bei Voronežo gubernijas. Šios kelionės rezultatas – 42 paveikslai.

1871 m. Nikolajus Dmitrijevas gavęs valstybės paramą trejiems metams išvyko į užsienį. Didesnę laiko dalį praleido Diuseldorfe, kuriame bendravo su žinomais tapytojais Marku Luisu Benjaminu Votjė ir Liudviku Knausu. Iš Diuseldorfo Dmitrijevas iškeliavo į Paryžių. Gyvendamas Paryžiuje buvo vienas pagrindinių „Rusijos dailininkų draugijos” narių, eksponavo savo paveikslus miesto salonuose, tapė piešinius rusų ir prancūzų spaudos leidiniams.

Būtent Paryžiuje Dmitrijevas perėjo nuo žanro tapybos prie batalinės. Tai inspiravo užsakymas nutapyti keletą paveikslų 1877–1878 m. Rusijos-Turkijos karo tema. Už du paveikslus: „Imperatoriaus Aleksandro II konvojaus mūšis Sistovskio aukštumose” ir „Imperatoriaus įvažiavimas į Ploještį” Peterburgo dailės akademija jam suteikė profesoriaus vardą. 1885 m. Dmitrijevas sugrįžo į Sankt Peterburgą.

Be paminėtų paveikslų, vieni geriausių Nikolajaus Dmitrijevo kūrinių yra: „Dvi sustojimo minutės“ (1878 m.), „Gaisras kaime” (1885 m.), taip pat kai kurie darbai, sukurti pagal 1877–1878 m. Rusijos-Turkijos karo tematiką.

Galerija

Nuorodos

Literatūra 
 А. С—в. Дмитриев, Николай Дмитриевич (живописец) // Энциклопедический словарь Брокгауза и Ефрона : в 86 т. (82 т. и 4 доп.). – СПб., 1893. – Т. Xa. – С. 781–782.
 Матафонов В. С. Н. Д. Дмитриев-Оренбургский // Русское искусство. Очерки о жизни и творчестве художников второй половины XIX века. – М. : Издательство «Искусство», 1962. – Т. 1. – С. 496. – 692 с.
 С. Н. Кондаков. Юбилейный справочник Императорской Академии художеств. 1764–1914. – Спб. : Товарищество Р. Голике и А. Вильборг, 1915. – Т. 2 (Часть биографическая). – С. 60. – 459 с.

Rusijos dailininkai
Tapytojai batalistai